หุ้นฮิตต่างชาติมักปันผลสูงรายย่อยชอบตัวราคาเหวี่ยง
ผลวิจัยระบุหุ้นที่มีต่างชาติถือ บริษัทที่มีเทิร์นโอเวอร์สูง มีโอกาสได้รับเงินปันผลเยอะ
18 ส.ค. 2554

ผลวิจัยระบุหุ้นที่มีต่างชาติถือ บริษัทที่มีเทิร์นโอเวอร์สูง มีโอกาสได้รับเงินปันผลเยอะ
น.ส.ศุภลักษณ์ อังคสุโข นักวิจัยมหาวิทยาลัยมหิดล ได้นำเสนอผลงานวิจัย “นโยบายการจ่ายเงินปันผลกับความไม่แน่นอนของกระแสเงินสดและลักษณะโครงสร้างผู้ถือหุ้น” ว่า ได้ศึกษาข้อมูลจากบริษัทจดทะเบียน (บจ.) ในกระดานหลักระหว่างปี 2545-2552 โดยยกเว้นกลุ่มสถาบันการเงิน และบริษัทในกลุ่มฟื้นฟูกิจการ ครอบคลุม 391 บริษัท
บริษัทใดมีความไม่แน่นอนของกระแสเงินสดมากขึ้นมีโอกาสจะจ่ายเงินปันผลลดลง โดยหุ้นตัวใดมีอัตราผลตอบแทนต่อส่วนของผู้ถือหุ้น (ROE) และอัตราผลตอบแทนต่อสินทรัพย์ (ROA) ในระดับสูง มีโอกาสในการจ่ายเงินปันผลสูงเช่นกัน
สำหรับหุ้นที่มีสัดส่วนของนักลงทุนต่างชาติสัดส่วนที่สูงมีโอกาสสูงจะจ่ายเงินปันผล แต่จะไม่ได้ทำให้อัตราการจ่ายเงินปันผลเพิ่มขึ้น ขณะเดียวกันในหุ้นที่มีสัดส่วนการถือหุ้นของผู้ลงทุนรายบุคคลสูง ไม่ได้เพิ่มโอกาสของการจ่ายเงินปันผล อาจเป็นเพราะระบบภาษีของไทยทำให้ผู้ลงทุนรายบุคคลคาดหวังผลตอบแทนจากส่วนต่างราคาหุ้นมากกว่าเงินปันผลซึ่งต้องเสียภาษี
สภาพคล่องการซื้อขายหุ้นก็มีส่วนต่อการจ่ายเงินปันผล หากเป็นหุ้นที่มีอัตราการหมุนเวียนของหุ้น (เทิร์นโอเวอร์) ที่สูง จะทำให้โอกาสในการจ่ายเงินปันผล และอัตราการจ่ายเงินปันผลลดลง
แต่หากเป็นบริษัทที่ดำเนินกิจการมานาน หรือมีการขยายตัวเต็มที่ จะทำให้โอกาสการจ่ายเงินปันผลสูง แต่อัตราการจ่ายเงินปันผลต่อกำไรสุทธิจะลดลง
นอกจากนี้ หากเป็นบริษัทที่มีการเติบโตของรายได้เพิ่มขึ้นอย่างรวดเร็ว กลับทำให้บริษัทเพิ่มการจ่ายเงินปันผล ซึ่งตรงกันข้ามกับทฤษฎีที่ว่าบริษัทควรจะลดการจ่ายเงินปันผลเพื่อเก็บเงินไว้ลงทุนต่อไป ในประเด็นนี้อาจเป็นเพราะบริษัทจดทะเบียนไทยสามารถกู้เงินจากสถาบันการเงินได้ง่าย และสนใจการก่อหนี้สิน เพราะมีสิทธิประโยชน์ทางภาษี (Tax Shield)
ก่อนหน้านี้ตลาดหลักทรัพย์ เปิดเผยว่า ดัชนีหุ้นตลาดหลักทรัพย์ที่ปรับตัวขึ้นในเดือน เม.ย. นับว่าต่อเนื่องเป็นเดือนที่ 3 แต่อัตราผลตอบแทนปันผลของบริษัทจดทะเบียนไทยที่ 3% เศษยังสูงที่สุดในเอเชีย